DA Den Europæiske Unions Tidende C 72/58

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 72/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»GRELOS DE GALICIA«

EF-Nr.: ES-PGI-0005-0469-13.06.2005

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresse: Paseo Infanta Isabel 1 28071 Madrid ESPAÑA Tlf. +34 913475394 Fax +34 913475410 E-mail: sgcaae@mapya.es

2. Ansøgende sammenslutning:

Navn: CHAMPIVIL, S.L. y otros Adresse: Mourence, 6 27820 Villalba (Lugo) ESPAÑA Tlf. +34 9825112 22 Fax +34 982512135 E-mail: info@champivil.com Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn

»Grelos de Galicia«

4.2. Beskrivelse

Produktet med den beskyttede geografiske betegnelse »Grelos de Galicia« defineret som toppen bestemt til konsum af planter af arten Brassica rapa L. var. rapa (almindeligt kendt som majroe) fra grupper af sorter svarende til økotyperne Santiago og Lugo såvel som de registrerede handelssorter »Grelos de Santiago« og »Globo blanco de Lugo«, der repræsenterer disse to økotyper, sælges i frisk, frossen og konserveret stand.

Planterne har følgende karakteristika: Pæleroden, der er tykkere foroven, bliver til en glat stængel, der forgrener sig ved kraven. De nederste stængelblade er stive med smalle og små laterale flige, men bredere ved toppen. Blomsterstænglens øvre blade er aflange og lancetformede med to store afrundede, omsvøbende og uhårede »ører«.

Betegnelsen »grelos« omfatter uden forskel alle blade, der plukkes under plantens udvikling, og kaldes »nabizas«; blade og blomsterstængler, der opnås lige inden blomstringen, kendes mange steder i Galicien som »cimos«.

De friske majroeblade bringes i omsætning i ensartede mængder afhængig af herkomst og sort, normalt i bundter på ca. 0,5 eller 1 kg, der er bundet med plantebånd eller andre godkendte materialer (jf. »Manual de Calidad« (kvalitetsmanualen)).

Frosne majroeblade opnås ved, at majroebladene inden frysning sorteres, vaskes, blancheres og eventuelt klippes, og de emballeres i beholdere af godkendt materiale og vægt ifølge gældende lovgivning og udtrykkeligt anført i kvalitetsmanualen.

Konserverede majroeblade, der bringes i omsætning, forarbejdes uden anden tilsætning end kogevandet og almindeligt salt, uden tilsætning af syre og emballeret i metaldåser eller glas i godkendt vægt ifølge gældende lovgivning og udtrykkeligt anført i kvalitetsmanualen.

Organoleptiske egenskaber:»Grelos« spises ikke i frisk tilstand. For at gøre dem spiselige er det nødvendigt at koge dem i et tidsrum, der afhænger af den fænologiske udvikling. De organoleptiske egenskaber gælder »grelos« klar til konsum, dvs. tilberedt enten af forbrugeren eller af industrien.

Egenskaberne er følgende: Stærk grøn farve, der bliver mere intens, jo nærmere planten kommer blomstringen. Let syrlig smag med et bittert snært. Lettere fiberholdig tekstur, der er tydeligere, hvis sorten har smalle blade med højt indhold af stilke. Temmelig blød konsistens på grund af det lave fiberindhold.

4.3. Geografisk område

Det geografiske produktionsområde dækker alle kommuner i Den selvstyrende region Galicien. Forarbejdning og emballering finder sted i produktionsområdet.

4.4. Bevis for oprindelse

Kun majroeblade, der dyrkes i henhold til de fastsatte betingelser i varespecifikationen og i kvalitetsmanualen, på virksomheder og af producenter, der er behørigt registreret, kan gives tilladelse til at anvende den beskyttede geografiske betegnelse »Grelos de Galicia« eller anvendes til forarbejdning til majroeblade med BGB. Tilsvarende er det kun majroeblade, der er håndteret og/eller forarbejdet på de faciliteter, der er opført i det relevante register, som kan opnå BGB'en »Grelos de Galicia«.

Alle fysiske eller juridiske personer, der ejer aktiver opført i registrene, og dyrkningsarealer, lageranlæg, industrianlæg og produktionsfaciliteter, er underkastet kontrolorganets kontrol af, at produkter, der har opnået BGB'en »Grelos de Galicia« opfylder kravene i varespecifikationen og kvalitetsmanualen.

4.5. Produktionsmetode

Såmaterialet kommer fra planter af økotyperne Santiago og Lugo, der svarer til de godkendte handelsbetegnelser »Grelos de Santiago« og »Globo blanco de Lugo« såvel som fra de respektive populationer, der er opnået ved genanvendelse af egen produktion eller fra andre jordlodder, der er opført i registret for »Grelos de Galicia« (Registro de Plantaciones de la Indicación Geográfica Protegida). Såningen foregår ved bredsåning fra midten af august; datoen afhænger af det pågældende område og sorten. Høsten sker manuelt og helst i de kølige timer. Det kræver en forsigtig håndtering for at undgå beskadigelse af bladene, der påvirker udseendet og ligeledes udgør en mulig kilde til angreb af mikroorganismer, der forårsager sygdomme. Når produktet er bestemt til forarbejdningsindustrien, kan der anvendes maskiner. Samme dag som høsten og med samme forsigtighed for ikke at beskadige produktet transporteres bladene til enten håndteringsanlægget eller til forarbejdningsindustrien.

Forarbejdningen og emballeringen af majroebladene skal finde sted i det geografisk begrænsede område, for de er afgørende for de delikate omstændigheder omkring håndteringen efter høsten og produktets holdbarhed. Det er desuden nødvendigt, at disse faser foregår i det afgrænsede geografiske område for at:

— Forhindre forringelse af produktet: Majroeblade er bladgrøntsager, der lider en hurtig forringelse fra høsten og til håndteringscentret. Vandtabet og cellelysis forårsager gulning og visnen, og derved mindskes produktets markedsværdi. Majroeblade indeholder desuden en merværdi som funktionel fødevare på grund af det høje indhold af glukosinolat, flavonoider, vitaminer osv. Når produktet imidlertid er høstet, begynder der en hurtig forringelse af disse og andre bestanddele, der medfører et betydeligt tab i ernæringsværdien. Helt konkret er det bevist, at tabet af C-vitaminer er på over 50 % i løbet af to dage, og at glukosinalater (kræfthæmmende forbindelser) hurtigt forringes fra frysningsøjeblikket. Derfor er det nødvendigt, at håndtering, transport, oplagring og forarbejdning sker straks efter høsten og ikke over 24 timer herefter, og væsentligt at minimere afstandene mellem høststed og distribution, emballering og/eller forarbejdning.

— Sporbarhed og kontrol: Kontrolorganets geografiske område er begrænset til Den selvstyrende region Galiciens afgrænsede geografiske område. Ved hjælp af kontrol- og certificeringssystemet er det muligt at garantere Grelos de Galicias oprindelse og sikre deres sporbarhed, når de håndteres, forarbejdes og emballeres i det specifikke produktionsområde.

— Opretholdelse af Grelos de Galicias typiske karakteristika og kvalitet: I Den selvstyrende region Galicien er der en velbevaret tradition for at spise og forarbejde dette produkt. Den omstændighed, at bladene pakkes i det afgrænsede geografiske område, er af afgørende betydning for beskyttelsen af Grelos de Galicias særlige karakteristika og kvalitet. Derfor påhviler det producenterne og de myndigheder, der kontrollerer den beskyttede geografiske betegnelse, at anvende og kontrollere de nævnte bestemmelser for transport, forarbejdning og emballering af majroebladene. Disse har det kendskab og den teknik, der er nødvendig for at sikre, at »Grelos de Galicia« håndteres korrekt.

4.6. Tilknytning

Der er dokumentation for medtagelsen af majroer i vekseldrift siden det 13. århundrede i diverse lovbestemmelser og salgsdokumenter for roedyrkningsgårde. Med en vekslen mellem sommersæd, roer og vintersæd kunne jorderne udnyttes fuldt ud.

Roer er udviklingstilpasselige planter, der vokser i fugtigt klima og ved moderate temperaturer og samtidig tåler frost. De kræver frugtbar jord med højt indhold af organisk materiale, af middelkonsistens, dyb, løs og veldrænet, men med relativ høj fugtighed. Disse klima- og jordforhold findes i store dele af Galicien.

Majroeblade er en vigtig ingrediens i mange af de mest repræsentative egnsretter, såsom »Caldo« og »Pote gallego«, »Cocido« og »Lacón con Grelos«, der samtidig er dét, der adskiller dette områdes retter fra andre regioners.

Der findes talrige historiske og gastronomiske henvisninger til dette produkt, der viser, at denne bladgrøntsag er tæt bundet til den galiciske kultur. Forskellige etnografiske og gastronomiske forfattere er enige om at fremhæve majroebladenes tilknytning til det galiciske køkken. Der findes således henvisninger i skrifterne af den kendte forfatter Ramón Otero Pedrayo's (Guía de Galicia. 1926), hos madskribenten Ángel Muro (Almanaque y conferencias culinarias. 1890-1905), forfatterne Emilia Pardo Bazán (La cocina española antigua. 1912), Manuel María Puga y Parga (La cocina práctica. 1905) og Álvaro Cunqueiro (A cociña galega. 1973).

Endelig nævnes produktet som en typisk galicisk bladgrøntsag i den spanske fortegnelse over egnsprodukter »Inventario Español de Productos Tradicionales«, der blev offentliggjort af Ministeriet for Landbrug, Fiskeri og Fødevarer i 1996.

4.7. Kontrolinstans

Navn: Instituto Galego da Calidade Alimentaria (INGACAL) Adresse: Rúa Fonte dos Concheiros, 11 bajo. 15703 Santiago de Compostela ESPAÑA Tlf. +34 981540055 Fax +34 981540018 E-mail: sxca.agri@xunta.es

4.8. Mærkning

»Grelos«, der afsættes med beskyttet geografisk betegnelse (I.G.P) »Grelos de Galicia«, skal efter certificering bære en etikette, der svarer til hver enkelt producents/emballagevirksomheds eget mærke. De skal desuden bære en BGB-etiket med alfanumerisk kode og et løbenummer godkendt og udstedt af kontrolorganet, ligesom de skal være forsynet med det officielle symbol for BGB'en.

Både selve etiketten og BGB-etiketten skal være forsynet med angivelsen Indicación Geográfica Protegida »Grelos de Galicia«.

Der kan på mærkningen fakultativt tilføjes plantens fænologiske fase, idet der skelnes mellem »nabizas« og »cimos« ifølge varespecifikationen.

Med hensyn til majroeblade, der gennemgår forskellige forarbejdninger som fastlagt i varespecifikationen, kan der gives tilladelse til på mærkningen at anføre, at produktet er fremstillet af majroeblade med BGB »Grelos de Galicia«, når råmaterialet opfylder betingelserne i varespecifikationen og de relevante bestemmelser, der er anført i kvalitetsmanualen.

(1) EUT L 93 af 31.3.2006, s. 12.